Rådets forordning (EF) nr. 2676/2000

af 4. december 2000

om ændring af bilaget til forordning (EF) nr. 2042/2000 om indførelse af en endelig antidumpingtold på importen af fjernsynskamerasystemer med oprindelse i Japan

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1),

under henvisning til forslag fremsat af Kommissionen efter høring af det rådgivende udvalg, og

ud fra følgende betragtninger:

A. TIDLIGERE PROCEDURE

(1) Rådet indførte ved forordning (EF) nr. 1015/94(2) en endelig antidumpingtold på importen af fjernsynskamerasystemer med oprindelse i Japan.

(2) Rådet udelukkede specifikt de kamerasystemer til professionel brug, der er opført i bilaget til nævnte forordning, i det følgende benævnt "bilaget", fra antidumpingtoldens anvendelsesområde, idet de ganske vist repræsenterer avancerede kamerasystemer til professionel brug, der falder inden for produktdefinitionen i artikel 1, stk. 2, i forordning (EF) nr. 1015/94, men ikke kan betragtes som fjernsynskamerasystemer, da de ikke kan anvendes til transmissionsformål.

(3) I oktober 1995 ændrede Rådet ved forordning (EF) nr. 2474/95(3) forordning (EF) nr. 1015/94, særlig hvad angår produktdefinitionen og visse modeller af professionelle kamerasystemer, som udtrykkeligt blev fritaget for den endelige antidumpingtold.

(4) I oktober 1997 ændrede Rådet ved forordning (EF) nr. 1952/97(4) satserne for den endelige antidumpingtold for to berørte selskaber, nemlig Sony Corporation og Ikegami Tsushinki i overensstemmelse med artikel 12 i forordning (EF) nr. 384/96, i det følgende benævnt "grundforordningen". Rådet udelukkede endvidere specifikt visse nye modeller af professionelle kamerasystemer fra antidumpingtoldens anvendelsesområde ved at tilføje dem i bilaget.

(5) I januar 1999 og 2000 ændrede Rådet ved forordning (EF) nr. 193/1999(5) og forordning (EF) nr. 176/2000(6) forordning (EF) nr. 1015/94 ved at tilføje visse efterfølgermodeller af professionelle kamerasystemer i bilaget og således udelukke dem fra anvendelsen af den endelige antidumpingtold.

(6) I september 2000 stadfæstede Rådet ved forordning (EF) nr. 2042/2000(7) den endelige antidumpingtold, der var indført ved forordning (EF) nr. 1015/94, i overensstemmelse med artikel 11, stk. 2, i grundforordningen.

B. UNDERSØGELSE AF NYE MODELLER AF PROFESSIONELLE KAMERASYSTEMER

1. Procedure

(7) En japansk eksporterende producent, Matsushita, oplyste over for Kommissionen, at den agtede at introducere nye modeller af professionelle kamerasystemer på Fællesskabets marked og anmodede om at få tilføjet disse nye modeller af professionelle kamerasystemer og tilbehør hertil i bilaget, således at de bliver fritaget for antidumpingtolden.

(8) Kommissionen underrettede EF-erhvervsgrenen herom og indledte en undersøgelse, der alene skulle fastslå, om de pågældende produkter faldt ind under anvendelsesområdet for antidumpingtolden, og om den dispositive del af forordning (EF) nr. 1015/94 skulle ændres tilsvarende.

2. Modeller, der er omfattet af undersøgelsen

(9) Den anmodning, der er modtaget, vedrørte følgende modeller af professionelle kamerasystemer, og blev forelagt med de relevante tekniske oplysninger:

- kamerahoved AW-E600 og AW-E800

- nyt tilbehør til kamerahoved AW-E600 og AW-E800:

- søger WV-VF65B

- fjernbetjeningsenhed WV-RC700A og WV-RC550 (kamerakontrolenhed)

- fjernbetjeningskasse WV-CB700A og WV-CB550 (kamerakontrolenhed)

- hybridt kontrolpanel AW-RP501 og AW-RP505 (kamerakontrolenhed)

Alle ovennævnte modeller blev præsenteret som værende en del af professionelle kamerasystemer til brug på det professionelle videomarked.

3. Undersøgelsesresultater

(10) Kommissionen foretog en teknisk undersøgelse med en detaljeret sammenligning af de pågældende modeller med deres forgængere, der allerede findes i bilaget, og den konstaterede, at de var næsten identiske. De konstaterede forskelle kan tilskrives den tekniske udvikling i sektoren for professionelle kamerasystemer, men berører ikke klassifikationen af de undersøgte modeller som professionelle kamerasystemer. Det blev derfor konkluderet, at alle de pågældende modeller skal udelukkes fra anvendelsesområdet for de eksisterende antidumpingforanstaltninger.

(11) Kommissionen underrettede EF-producenterne og eksportøren af fjernsynskamerasystemer om sine undersøgelsesresultater og gav dem lejlighed til at fremsætte deres synspunkter. På denne baggrund, og da de interesserede parter ikke rejste indvendinger over for Kommissionens konklusioner, betragtes alle de modeller og det dertil hørende udstyr, der er omhandlet i betragtning 9, som professionelle kamerasystemer. Følgelig bør de fritages for den gældende antidumpingtold på fjernsynskamerasystemer med oprindelse i Japan, og bilaget bør ændres tilsvarende -

UDSTEDT FØLGENDE FORORDNING:

Artikel 1

Bilaget til forordning (EF) nr. 2042/2000 erstattes af bilaget til denne forordning.

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 4. december 2000.

På Rådets vegne

H. Védrine

Formand

(1) EFT L 56 af 6.3.1996, s. 1. Forordningen er senest ændret ved Rådets forordning (EF) nr. 2238/2000 (EFT L 257 af 11.10.2000, s. 2).

(2) EFT L 111 af 30.4.1994, s. 106. Forordningen er senest ændret ved forordning (EF) nr. 176/2000 (EFT L 22 af 27.1.2000, s. 29).

(3) EFT L 255 af 25.10.1995, s. 11.

(4) EFT L 276 af 9.10.1997, s. 20.

(5) EFT L 22 af 29.1.1999, s. 10.

(6) EFT L 22 af 27.1.2000, s. 29.

(7) EFT L 244 af 29.9.2000, s. 38.

BILAG

Liste over professionelle kamerasystemer, der ikke betragtes som transmissionskameraer og er undtaget fra foranstaltningerne

>TABELPOSITION>